VENDIM
Nr. 105, datë 26.6.2019

MBI LICENCIMIN E SHOQËRISË “TERNA ENERGY TRADING” SHPK, NË VEPRIMTARINË E TREGTIMIT TË ENERGJISË ELEKTRIKE

Në mbështetje të nenit 16 dhe nenit 37 pika 2, germa “d”, të ligjit nr. 43/2015 “Për sektorin e energjisë elektrike”, i ndryshuar, nenit 4, pika 1, germa “e”; nenit 5, pika 1, germa “e” dhe nenit 13 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e bordit të ERE-s nr. 109, datë 29.6.2016, nenit 15 të “Rregullave për organizimin, funksionimin dhe procedurat e ERE-s”, miratuar me vendimin e bordit të ERE-s, nr. 96, datë 17.6.2016, bordi i ERE-s, në mbledhjen e tij të datës 26.6.2019, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut mbi kërkesën e shoqërisë “Terna Energy Trading” sh.p.k., për licencim në veprimtarinë e tregtimit të energjisë elektrike, 
konstatoi se: 
- Bordi i ERE-s, me vendimin nr. 61, datë 10.5.2019, filloi procedurën për licencimin e shoqërisë “Terna Energy Trading” sh.p.k. në aktivitetin e tregtimit të energjisë elektrike.
- Pas kësaj vendimmarrje, ERE-ja me shkresën nr. 32/22 prot., datë 10.5.2019, ka kryer njoftimin në median e shkruar dhe në përfundim të afatit të përcaktuar në “Rregulloren për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike” të miratuar me vendimin e bordit të ERE-s nr. 109, datë 29.6.2016, nuk rezultoi të ketë ndonjë vërejtje apo ankesë nga palët e treta, lidhur me aplikimin e bërë nga shoqëria “Terna Energy Trading” sh.p.k., për licencimin në veprimtarinë e tregtimit të energjisë elektrike. 
- Me shkresën nr. 302/1 prot., datë 16.5.2019, ERE-ja dërgoi pranë shoqërisë “Terna Energy Trading” sh.p.k., njoftimin e vendimit të fillimit të procedurës dhe kërkesën për plotësimin e dokumentacionit i cili konsistonte në mungesën e dokumenteve: vërtetim i Gjykatës së Rrethit Gjyqësor Tiranë dhe vërtetim i Prokurorisë së Rrethit Gjyqësor Tiranë, për administratorin e kësaj shoqërie. 
- Në përgjigje të kërkesës së ERE-s, shoqëria “Terna Energy Trading” sh.p.k., me shkresën e protokolluar në ERE me nr. 302/2 prot., datë 13.6.2019. 
- Me shkresën e protokolluar në ERE me nr. 302/4 prot., datë 20.6.2019, ka plotësuar tërësisht këtë dokumentacion.
- Aplikimi i shoqërisë “Terna Energy Trading” sh.p.k. plotëson tërësisht kërkesat e parashikuara nga ERE në “Rregulloren për procedurat dhe afatet për dhënie, modifikim, transferim, rinovim ose heqjen e licencave në sektorin e energjisë elektrike” si më poshtë:
- Formati dhe dokumentacioni për aplikim (neni 9, pika 1, germat: “a”, “b” “c”) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2, germat: “a”, “b”, “c”, “d” dhe “e”) është paraqitur dhe plotësuar në mënyrë korrekte. 
[bookmark: _GoBack]- Dokumentacioni financiar dhe fiskal (neni 9, pika 3, germat: “a”, “b”, “c” dhe “d”) është paraqitur dhe plotësuar në mënyrë korrekte. 
- Dokumentacioni teknik për aktivitetin e tregtimit të energjisë elektrike (neni 9, pika 4.8, germat; “a”, “b”, “c” dhe “d”) është paraqitur dhe plotësuar në mënyrë korrekte. 
Për gjithë sa më sipër, bordi i ERE-s 

VENDOSI:

1. Të licencojë shoqërinë “Terna Energy Trading” sh.p.k. në aktivitetin e tregtimit të energjisë elektrike, për një afat 5-vjeçar (pesëvjeçar). 
2. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

